**405/2022. (XII.8.) Kgy. számú határozat**

1./ Szombathely Megyei Jogú Város Közgyűlése megtárgyalta a nemzetiségi önkormányzatokkal 2019. december 10. napján megkötött együttműködési megállapodások módosítására előterjesztett javaslatot és az alábbi döntést hozta.

A német, horvát, szlovén és roma nemzetiségi önkormányzattal kötött megállapodások III. 4. pontja helyébe az alábbi rendelkezés lép:

„4. A Közgyűlés hozzájárul a nemzetiségi önkormányzat működési költségei pénzügyi fedezetének biztosításához. A működéshez való hozzájárulás elsődlegesen a nemzetiségi önkormányzat ingyenes használatába adott helyiség vagy más vagyontárgy használatának, az ezzel kapcsolatos teendők, így különösen a használat során felmerülő közüzemi szolgáltatások igénybevételének, az iratkezelési, nyilvántartási, postázási, sokszorosítási feladatok ellátásának biztosítását és az ezzel járó költségekhez való hozzájárulást jelenti. A hozzájárulás felhasználható a nemzetiségi önkormányzat mobiltelefon előfizetése költségeihez az alábbi kivételekkel:

- készülékvásárlás;

- egyenlegfeltöltés;

- szerencsejátékok;

- vásárlás (kivéve a feladatellátáshoz kapcsolódó, mobiltelefonos parkolójegy vásárlását).

Az elszámolható mobiltelefon költségek tárgyévi mértéke legfeljebb az éves önkormányzati hozzájárulás 15 %-a lehet.

Az önkormányzati hozzájárulás más célra történő felhasználása nem veszélyeztetheti az előzőekben felsorolt feladatok zavartalan ellátását.”

2./ A Közgyűlés felhatalmazza a polgármestert, hogy az együttműködési megállapodásokat aláírja, és felkéri, hogy a megállapodás végrehajtása érdekében a szükséges intézkedések megtételéről gondoskodjon.

**Felelősök:** Dr. Nemény András polgármester

Dr. Károlyi Ákos jegyző

/a végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője)

**Határidő:** 2022. december 20.